Robbie Blair jr. sê nee vir Vrystaat-pos | Netwerk24
Robbie Blair jr. sê nee vir Vrystaat-pos
Deur Owen Kock 11 Januarie 2019 19:29
Die Vrystaat Rugbyunie sal opnuut sy soektog na 'n hoofbestuurder moet voortsit.
Robbie Blair jr. / Foto: Facebook
Dít kom nadat die gekose kandidaat vir dié pos, Robbie Blair jr. (35), die Vrystaters se aanbod van die hand gewys het.
Hy was glo saam met die huidige waarnemende hoofbestuurder, Selwyn Colby en Willem van Huyssteen op die kortlys ná die laaste ronde van onderhoude in Desember verlede jaar.
Dié pos is vakant gelaat ná die afsterwe van Gerda von Solms in 2013 en is tot op hede nie gevul nie.
Die Vrystaat Rugbyunie sal Maandag, wanneer hulle na die Desember-vakansie weer oop is vir sake, kommentaar oor die saak lewer.
Blair het Vrydag uit Stellenbosch, waar hy woon, gesê die besluit om die aanbod van die Vrystaters van die hand te wys, was 'n finansiële een.
"Ek wil nie te veel sê nie omdat ek en die Vrystaat Rugbyunie nog nie weer gepraat het nie. Hulle is nog toe en ek kan nie sake wat vertroulik bespreek is, bekend maak nie," sê Blair.
Hy is die laaste ses jaar verbonde aan Premier Interschools/Megapro as hul bedryfshoof, waar hy saam met die oud-Springbok én Australiese agtsteman Tiaan Strauss werk.
"Ek was gereed om Bloemfontein toe te gaan. My vrou het egter steeds 'n heeltydse werk in Stellenbosch, wat sou beteken het dat ek 'n paar keer per maand tussen Bloemfontein en Stellenbosch moes pendel totdat ons in 'n posisie sou wees vir haar om Bloemfontein toe te trek.
Die bykomende reis- en verblyfkoste het dit vir my finansieel onmoontlik gemaak om die pos te aanvaar.
Robbie Blair jr.
"Ek sou ook 'n blyplek in Bloemfontein moes huur waar my vrou en kind ook gemaklik sou kon wees. Die bykomende reis- en verblyfkoste het dit vir my finansieel onmoontlik gemaak om die pos te aanvaar," sê hy.
* Intussen het die afrigter van die Cheetahs, Franco Smith, Vrydag gesê gerugte dat die span se skrumdokter Daan Human op pad is na die Bulle, bloot bespiegeling is.
Volgens Smith bly Human deel van die afrigtingspan en is hy gefokus op die Pro14-reeks.
"Daan speel 'n belangrike rol in die afrigtingspan en dit bly volgens my so (dat hy by ons aanbly). Dit is in die middel van die seisoen (Pro14) en geen besluite is hoegenaamd geneem nie," sê Smith.
Na wat verneem word, verstryk Human se kontrak met die Vrystaat Rugbyunie later vanjaar. Hyself het alle navrae na Smith gerig.
* Die Cheetahs het ook vandeesweek die fiksheidskundige Simon Coulter van Ierland by die span verwelkom.
Hy sal vir die volgende twee maande by die Cheetahs kers opsteek om te sien hoe hulle voorberei vir onder meer die toestande in Europa, waar hulle aan die Pro14-reeks deelneem.